เซียนฟันธงราคาทองใกล้ปรับทิศขึ้นสัญญาณโกลด์ฟิวเจอร์สสหรัฐชัดแจ๋ว
วายแอลจี-เอ็มทีเอส ฟันธงใกล้หมดรอบขาลงราคาทองคำ โกลด์ ฟิวเจอร์ส ในสหรัฐส่งสัญญาณชัดเจน ลุ้นคิวอี 3 เกิดกลางปี
30 เม.ย. 2555

วายแอลจี-เอ็มทีเอส ฟันธงใกล้หมดรอบขาลงราคาทองคำ โกลด์ ฟิวเจอร์ส ในสหรัฐส่งสัญญาณชัดเจน ลุ้นคิวอี 3 เกิดกลางปี
น.ส.ฐิภา นววัฒนทรัพย์ ประธานเจ้าหน้าที่บริหาร บริษัท วายแอลจี บูลเลี่ยน ฟิวเจอร์ส เปิดเผยว่า ราคาทองคำน่าจะใกล้จบรอบขาลงและมีโอกาสจะปรับตัวเพิ่มขึ้นได้แล้ว
ทั้งนี้ ในช่วงปลายสัปดาห์ของการซื้อขายโกลด์ ฟิวเจอร์ส ในตลาดซื้อขายฟิวเจอร์ทองคำในสหรัฐ (COMEX) มีการปิดสถานะขายล่วงหน้า (ชอร์ต) รวมกันเป็นมูลค่า 20 ตัน สูงกว่าการปิดสถานะซื้อล่วงหน้า (ลอง) ซึ่งมีมูลค่ารวมกันประมาณ 10 ล้านตัน และยังพบว่าจำนวนการเปิดสถานะยังต่ำจนทำสถิติต่ำสุดในรอบ 12 เดือน 
“ให้จับตาดูว่าหากราคาทองคำสามารถยืนเหนือระดับ 1,680 เหรียญสหรัฐได้ จะกลายเป็นรอบขาขึ้นแล้ว และหากมีการใช้นโยบายผ่อนคลายเชิงปริมาณรอบ 3 (คิวอี 3) ในช่วงเดือน พ.ค.-มิ.ย.นี้ มีโอกาสลุ้นขึ้นไปถึง 1,900-2,000 เหรียญสหรัฐ” น.ส.ฐิภา กล่าว
นพ.กฤชรัตน์ หิรัณยศิริ ประธานกรรมการ บริษัท เอ็มทีเอส โกลด์ ฟิวเจอร์ส กล่าวว่า ราคาทองคำจะมีโอกาสเปลี่ยนทิศเป็นแกว่งตัวขึ้นได้ หากสามารถยืนเหนือระดับ 1,650 เหรียญสหรัฐ และขณะนี้เริ่มมีแรงซื้อเข้ามามาก จนทำให้ราคาพยายามทดสอบต่ำกว่าระดับ 1,625 จุด ถึง 3 ครั้งแต่ไม่สำเร็จ 
นอกจากนี้ คาดว่าในช่วงเดือน พ.ค.มิ.ย.นี้ ทางสหรัฐน่าจะออกคิวอี 3 ซึ่งจะส่งผลให้มีเงินอัดฉีดเข้ามาในตลาดหุ้นและลงทุนในทองคำ โดยในช่วงที่มีคิวอี 2 พบว่าราคาทองคำเพิ่มขึ้นถึง 580 เหรียญสหรัฐต่อออนซ์ ในรอบนี้หากมีคิวอี 3 เข้ามาจริง ราคาก็จะเพิ่มขึ้นอย่างน้อย 300-400 เหรียญสหรัฐ มีโอกาสทะลุ 2,000 เหรียญสหรัฐ แต่ในกรณีไม่มีคิวอี 3 ยังคงเป้าหมายราคาปีนี้ที่ระดับ 1,850 เหรียญสหรัฐ
“ช่วงนี้ได้ปรับกลยุทธ์การให้คำแนะนำกับลูกค้าให้เข้าซื้อเมื่ออ่อนตัว จากเดิมให้ขายเพื่อปิดสถานะ เพราะมองว่าราคากำลังจะเปลี่ยนทิศเข้าสู่การทรงตัวเพื่อเปลี่ยนเป็นแกว่งตัวขาขึ้น ซึ่งน่าจะใช้เวลาอย่างน้อย 1 เดือน” นพ.กฤชรัตน์ กล่าว